Chain snatchers face accident, caught in Bhubaneswar ଭୁବନେଶ୍ୱରରେ ମହିଳାଙ୍କ ସୁନା ଚେନ୍ ଲୁଟି ଖସି ପଳାଇବା ବେଳେ ଦୁର୍ଘଟଣାର ଶିକାର ହୋଇ ଧରାପଡ଼ିଲେ– News18 Odia
ଭୁବନେଶ୍ୱରରେ ମହିଳାଙ୍କ ସୁନା ଚେନ୍ ଲୁଟି ଖସି ପଳାଇବା ବେଳେ ଦୁର୍ଘଟଣାର ଶିକାର ହୋଇ ଧରାପଡ଼ିଲେ
ମହିଳା ଜଣକ ବଡ଼ ପାଟିରେ ଚିତ୍କାର କରିବାରୁ ଉଭୟ ଯୁବକ ଦ୍ରୁତ ଗତିରେ ବାଇକ୍ ଚଳାଇ ଫେରାର ହେବାକୁ ଉଦ୍ୟମ କରିଥିଲେ l ହେଲେ ରାସ୍ତାରେ ଥିବା ଏକ ହମ୍ପ୍ସରେ ସେମାନଙ୍କ ବାଇକ୍ ପିଟି ହୋଇଯିବାରୁ ସେମାନେ ପଡ଼ିଯାଇଥିଲେ l
ଦୁର୍ଘଟଣା ପରେ ଲୁଟେରାମାନଙ୍କ ବାଇକଟି ରାସ୍ତାରୁ ତଳକୁ ଖସି ପଡ଼ିଥିଲା ।
Last Updated: June 19, 2020, 3:51 PM IST
ଭୁବନେଶ୍ୱର: ରାଜଧାନୀ ଭୁବନେଶ୍ୱରରେ ଜଣେ ମହିଳାଙ୍କ ବେକରୁ ସୁନା ଚେନ୍‌ ଲୁଟି ଖସି ପଳାଇବାକୁ ଉଦ୍ୟମ କରୁଥିବା ବେଳେ ମୋଟର୍‌ ସାଇକେଲ୍‌ ଦୁର୍ଘଟଣାର ଶିକାର ହୋଇଛନ୍ତି ଦୁଇ ଜଣ ଲୁଟେରା l କ୍ୟାପିଟାଲ ହସ୍ପିଟାଲରେ ଚିକିତ୍ସାଧୀନ ଥିବା ବେଳେ ସେମାନଙ୍କ ସ୍ୱାସ୍ଥ୍ୟାବସ୍ଥା ସଙ୍କଟାପନ୍ନ ହେବାରୁ ସେମାନଙ୍କୁ କଟକ ବଡ଼ ମେଡିକାଲକୁ ସ୍ଥାନାନ୍ତରିତ କରାଯାଇଛି l
ପୋଲିସ୍‌ ଓ ହସପିଟାଲ୍‌ ସୂତ୍ରରୁ ଜଣା ପଡ଼ିଛି ଯେ ଏହି ଦୁଇ ଯୁବକଙ୍କ ନାମ କାର୍ତ୍ତିକ ସେଠି ଓ ଶ୍ରୀନିବାସ ଭୋଇ l ସେମାନେ ନୂଆଗାଁର ବାସିନ୍ଦା । ଗତ କାଲି (ଗୁରୁବାର, ଜୁନ୍‌ ୧୮) ସନ୍ଧ୍ୟା ପାଖାପାଖି ୬ଟା ବେଳେ ଧଉଳି ଶାନ୍ତି ସ୍ତୁପ ନିକଟରେ ଦୁଇ ଜଣ ମହିଳା ଚାଲି ଚାଲି ଫେରୁଥିବା ବେଳେ ଏହି ଦୁଇ ଲୁଟେରା ଜଣେ ମହିଳାଙ୍କ ବେକରୁ ସୁନା ଚେନ ଲୁଟି ନେଇ ଏକ ମୋଟର୍‌ ସାଇକେଲରେ ଫେରାର ହେବାକୁ ଉଦ୍ୟମ କରୁଥିଲେ l ହେଲେ ଫେଲ ମାରିଥିଲା ସେମାନଙ୍କ ଉଦ୍ୟମ l
ମହିଳା ଜଣକ ବଡ଼ ପାଟିରେ ଚିତ୍କାର କରିବାରୁ ଉଭୟ ଯୁବକ ଦ୍ରୁତ ଗତିରେ ମୋଟର୍‌ ସାଇକେଲ୍‌ ଚଳାଇ ଫେରାର ହେବାକୁ ଉଦ୍ୟମ କରିଥିଲେ l ହେଲେ ଥାନା ନିକଟରେ ଥିବା ଏକ ହମ୍ପ୍ସରେ ପିଟି ହୋଇଯାଇଥିଲା ସେମାନଙ୍କ ମୋଟର୍‌ ସାଇକେଲ୍‌ । ଭାରସାମ୍ୟ ହରାଇ ଉଭୟ ରାସ୍ତାରେ ପଡ଼ିଯାଇଥିଲେ l ଉଭୟଙ୍କ ଶରୀରର ବିଭିନ୍ନ ସ୍ଥାନରୁ ରକ୍ତ ବାହାରୁଥିଲା ଓ ଉଭୟ ଚେଷ୍ଟା କରି ବି ସେଠାରୁ ଖସିପାରି ନ ଥିଲେ ବୋଲି ସ୍ଥାନୀୟ ଲୋକେ କହିଛନ୍ତି ।
ଦୁଇ ଜଣ ଲୁଟେରାଙ୍କ ମଧ୍ୟରୁ ଜଣେ
ସେମାନଙ୍କୁ ରକ୍ତାକ୍ତ ଅବସ୍ଥାରେ ରାସ୍ତା ଉପରେ ପଡ଼ିଥିବା ଦେଖି କେତେକ ସ୍ଥାନୀୟ ଲୋକ ପୋଲିସକୁ ଖବର ଦେଇଥିଲେ । ପୋଲିସ୍‌ ଆସି ଦୁର୍ଘଟଣା ସ୍ଥଳରେ ପହଞ୍ଚିଥିଲା । ଏତିକି ବେଳେ ସେହି ଦୁଇ ଜଣ ମହିଳା ମଧ୍ୟ ସେଠାରେ ପହଞ୍ଚି ଥିଲେ ଓ ତାଙ୍କ ସୁନା ଚେନ୍‌ ଏହି ଦୁଇ ଯୁବକ ଲୁଟି ନେଇ ଫେରାର୍‌ ହେକାକୁ ଚେଷ୍ଟା କରିଥିଲେ ବୋଲି ପୋଲିସକୁ କହିଥିଲେ ।
ଦ୍ୱିତୀୟ ଲୁଟେରା
ଏହା ପରେ କାର୍ତ୍ତିକ ସେଠି ଓ ଶ୍ରୀନିବାସ ଭୋଇଙ୍କ ପାଖରୁ ସେହି ମହିଳାଙ୍କ ସୁନା ଚେନ୍‌ ଜବତ ହୋଇଥିଲା । ପୋଲିସ ଦୁଇ ଯୁବକଙ୍କୁ କ୍ୟାପିଟାଲ୍‌ ହସପିଟାଲରେ ଭର୍ତ୍ତି କରାଇଥିଲା । ସେମାନଙ୍କ ନାମରେ ଏକ ଲୁଟ୍‌ ମାମଲା ମଧ୍ୟ ରୁଜୁ ହୋଇଛି । ସଦ୍ୟ ସୂଚନା ଅନୁସାରେ କଟକ ବଡ଼ ମେଡିକାଲରେ ଏହି ଦୁଇ ଯୁବକଙ୍କ ସ୍ଥିତି ଏବେ ବି ଗୁରୁତର ଅଛି l
First published: June 19, 2020, 3:51 PM IST